《金缕曲 和吴蘋香夫人》
清代·龚自璋

海样韶光好。捲珠帘、艳阳天气，莺啼春晓。柳压红阑花映户，阆苑飞尘难到。

羡清福、如君绝少。絮弱风狂都莫管，坐文窗、珍重如仙貌。

休只是，替花恼。

人生大抵怜同调。费几番、沉吟握管，挑灯起草。百幅涛笺挥翠翰，要与锦机斗巧。

觉漱玉、当年才小。香梦欲成还唤起，听声声、花外啼娇鸟。

云鬓乱，玉钗掉。

作者简介：字圭斋，一字瑟君，钱塘人，苏松太道丽正女，徽州朱祖振室。有《圭斋诗词》。